NERINGOS SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL NERINGOS SAVIVALDYBĖS BIUDŽETINIŲ ĮSTAIGŲ IR KITŲ SUBJEKTŲ ŽEMESNIOJO LYGIO BIUDŽETO VYKDYMO ATASKAITŲ SUDARYMO TAISYKLIŲ PATVIRTINIMO IR ATASKAITŲ FORMŲ NUSTATYMO

2021 m. gegužės 7 d. Nr. V13-194

Neringa

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu, Lietuvos Respublikos viešojo sektoriaus atskaitomybės įstatymo 32 straipsnio 1 dalimi, Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių, patvirtintų Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“ (2014 m. rugsėjo 29 d. nutarimo Nr. 1046 redakcija) 39 punktu, Lietuvos Respublikos finansų ministro 2013 m. rugpjūčio 8 d. įsakymo Nr. 1K-275 „Dėl informacijos, reikalingos Lietuvos Respublikos savivaldybių iždų finansinėms ataskaitoms sudaryti, pateikimo taisyklių patvirtinimo” 9 punktu, Valdžios sektoriaus subjektų apskaitos duomenų teikimo Finansų ministerijai ir skelbimo taisyklių, patvirtintų Lietuvos Respublikos finansų ministro 2013 m. gruodžio 31 d. įsakymo Nr.1K-417 „Dėl Valdžios sektoriaus subjektų apskaitos duomenų teikimo Finansų ministerijai ir skelbimo taisyklių patvirtinimo” (2020 m. sausio 22 d. įsakymo Nr. 1K-8 redakcija) 7.1 papunkčiu, Lietuvos Respublikos finansų ministro 2008 m. gruodžio 31 d. įsakymu Nr. 1K-465 „Dėl valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“:

1. Tvirtinu pridedamas:

1.1. Neringos savivaldybės biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisykles;

1.2. formą Nr. 1-m – biudžeto išlaidų sąmatos įvykdymo mėnesinę apyskaitą.

2. Nustatau, kad Neringos savivaldybės biudžetinės įstaigos ir kiti subjektai rengia žemesniojo lygio biudžeto vykdymo ataskaitas, kurių formos (forma Nr. 1, forma Nr. 2 ir forma Nr. 3) patvirtintos Lietuvos Respublikos finansų ministro 2008 m. gruodžio 31 d. įsakymu Nr. 1K-465 „Dėl valstybės ir savivaldybių biudžetų vykdymo, biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“, forma Nr. 1-m patvirtinta šio įsakymo 1.2 papunkčiu, Mokėtinų sumų ataskaitos forma patvirtinta Valdžios sektoriaus subjektų apskaitos duomenų teikimo Finansų ministerijai ir skelbimo taisyklių 9 priedu:

2.1. forma Nr. 1 – metinė, ketvirtinė Biudžetinių įstaigų pajamų įmokų į biudžetą, biudžeto pajamų iš mokesčių dalies ir kitų lėšų, skiriamų programoms finansuoti 20__ m. _______ d. ataskaita;

2.2. forma Nr. 2 – metinė, ketvirtinė Biudžeto išlaidų sąmatos vykdymo 20__ m. _______ d. ataskaita;

2.3. forma Nr. 3 – metinė, pusmetinė Biudžeto išlaidų plano vykdymo pagal programas ir finansavimo šaltinius 20__ m. _______ d. ataskaita;

2.4. forma Nr. 1-m – Biudžeto išlaidų sąmatos vykdymo mėnesinė apyskaita;

2.5. Mokėtinų sumų ataskaitos forma (9 priedas) – metinė, ketvirtinė mokėtinų sumų 20__m. __________d. ataskaita.

3. Panaikinu Neringos savivaldybės administracijos direktoriaus 2013 m. sausio 23 d. įsakymą Nr. V13-32 „Dėl Neringos savivaldybės biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių patvirtinimo ir formų nustatymo”.

Skelbti šį įsakymą Teisės aktų registre.

Administracijos direktorius	Egidijus Šakalys

PATVIRTINTA

Neringos savivaldybės

administracijos direktoriaus

2021 m. gegužės 7 d.

įsakymo Nr. V13-194

NERINGOS SAVIVALDYBĖS BIUDŽETINIŲ ĮSTAIGŲ IR KITŲ SUBJEKTŲ ŽEMESNIOJO LYGIO BIUDŽETO VYKDYMO ATASKAITŲ SUDARYMO TAISYKLĖS

I SKYRIUS

BENDROSIOS NUOSTATOS

1. Neringos savivaldybės biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklės (toliau – Taisyklės) nustato Neringos savivaldybės biudžetinių įstaigų ir kitų subjektų, gaunančių asignavimus iš savivaldybės biudžeto (valstybės biudžeto), žemesniojo lygio biudžeto vykdymo ataskaitų rinkinio sudarymo ir teikimo tvarką bei terminus. Biudžetinės įstaigos ir kiti subjektai (toliau – įstaigos) žemesniojo lygio biudžeto vykdymo ataskaitų rinkinius rengia pagal šiose Taisyklėse nurodytas ir Lietuvos Respublikos finansų ministro įsakymu patvirtintas ataskaitinio laikotarpio ataskaitų formas.

II SKYRIUS

ATASKAITŲ RINKINIAI, JŲ SUDARYMAS IR PASIRAŠYMAS

2. Metinį ataskaitų rinkinį sudaro:

2.1. Biudžetinių įstaigų pajamų įmokų į biudžetą, biudžeto pajamų iš mokesčių dalies ir kitų lėšų, skiriamų programoms finansuoti, ataskaita (forma Nr. 1);

2.2. Biudžeto išlaidų sąmatos vykdymo ataskaita (forma Nr. 2);

2.3. Biudžeto išlaidų plano vykdymo pagal programas ir finansavimo šaltinius ataskaita (forma Nr. 3);

2.4. žemesniojo lygio biudžeto vykdymo aiškinamasis raštas (toliau – aiškinamasis raštas).

3. Ketvirtinį ataskaitų rinkinį sudaro šių taisyklių 2.1–2.2 papunkčiuose nurodytos ataskaitos ir aiškinamasis raštas. Teikiant pusmečio ataskaitų rinkinį papildomai teikiama Taisyklių 2.3 papunktyje nurodyta ataskaita.

4. Įstaigos šių taisyklių 2.2 papunktyje nurodytą ataskaitą užpildo praleisdamos tuščias eilutes, nekeisdamos jų eilės numerių. Taisyklių 2.3 papunktyje nurodyta ataskaita turi būti sudaroma taip, kad asignavimų nepanaudojimo priežastys būtų detalizuojamos nesujungiant eilučių, kiekvieną nuokrypio sumą detalizuojant atskira eilute, nurodant programos pavadinimą, finansavimo šaltinio kodą, asignavimų nepanaudojimo priežasčių grupės numerį ir detalų paaiškinimą.

5. Aiškinamajame rašte nurodoma:

5.1. ataskaitinio laikotarpio pabaigoje likusios mokėtinos sumos, kurių apmokėjimo terminas yra suėjęs, ir jų paaiškinimas: nurodoma programa, ekonominės klasifikacijos straipsnis, finansavimo šaltinis ir mokėtinos sumos sudarymo priežastis;

5.2. biudžetinių lėšų sąskaitose (kasoje, mokėjimo kortelėje) lėšų likučiai metų pradžioje ir ataskaitinio laikotarpio pabaigoje ir paaiškinamos jų susidarymo priežastys;

5.3. praėjusiais metais nepanaudotas lėšų likutis, kuris ataskaitiniais metais buvo įskaitytas į nuo metų pradžios gautus asignavimus;

5.4. informacija apie įgyvendinant iš Europos Sąjungos (toliau – ES) fondų ir (arba) kitos tarptautinės finansinės paramos lėšų bendrai finansuojamus projektus padarytas išlaidas iš savivaldybės biudžeto lėšų dėl neplanuotų netinkamų finansuoti ES fondų ir (arba) kitos tarptautinės finansinės paramos lėšomis išlaidų apmokėjimo nurodant:

5.4.1. asignavimų valdytojo ar jam pavaldžios įstaigos įgyvendinamą projektą, kurį įgyvendinant padarytos netinkamos finansuoti išlaidos (ES ir (arba) kitos tarptautinės finansinės paramos programa, pagal kurią finansuojamas projektas, projekto valdytojas, projekto pavadinimas);

5.4.2. netinkamų finansuoti išlaidų atsiradimo priežastis;

5.4.3. netinkamų finansuoti išlaidų suma, kurią buvo planuojama apmokėti iš projektui skirtų ES, kitos tarptautinės finansinės paramos ir (arba) bendrojo finansavimo lėšų, tačiau nustačius pažeidimą ar dėl kitų priežasčių lėšos turėjo būti apmokėtos iš savivaldybės biudžeto lėšų (įskaitant atvejus, kai išlaidos nebuvo apmokėtos iš projektui skirtų ES, kitos tarptautinės finansinės paramos ir (arba) bendrojo finansavimo lėšų, ir atvejus, kai išlaidos buvo apmokėtos, bet gautos finansavimo lėšos turėjo būti grąžintos, o išlaidos padengtos iš savivaldybės biudžeto lėšų);

5.4.4. netinkamų finansuoti išlaidų finansavimo šaltinį (valstybės ir (arba) savivaldybės biudžeto programa).

6. Kiekvieną mėnesį pateikiama forma Nr. 1-m – Biudžeto išlaidų sąmatos įvykdymo mėnesinė apyskaita.

7. Ataskaitos sudaromos pagal paskutinės ataskaitinio laikotarpio dienos duomenis, iš jų forma Nr. 1, forma Nr. 2, forma 1-m pildomos eurais ir centais, o forma Nr. 3 ir Mokėtinų sumų ataskaitos forma (Valdžios sektoriaus subjektų apskaitos duomenų teikimo Finansų ministerijai ir skelbimo taisyklių 9 priedas) – tūkstančiais eurų su vienu ženklu po kablelio.

8. Biudžeto skyriui teikiamos ataskaitos turi būti pasirašytos asignavimų valdytojų ar jų įgaliotų asmenų ir ataskaitas teikiančių įstaigų vyriausiųjų buhalterių (buhalterių), o teikiamos patvirtintos pažymos arba išrašai (be banko patvirtinimo) apie biudžeto lėšų likučius biudžetinėse sąskaitose (kasoje, mokėjimo kortelėse) turi būti pasirašyti teikiančių ataskaitas įstaigų vyriausiųjų buhalterių (buhalterių). Kai asignavimų valdytojų, kitų biudžetinių įstaigų buhalterinę apskaitą organizuoja biudžetinė įstaiga, kaip nustatyta Lietuvos Respublikos buhalterinės apskaitos įstatyme (toliau – centralizuota apskaitos įstaiga), teikiamos ataskaitos turi būti pasirašytos asignavimų valdytojo ar jo įgalioto asmens bei centralizuotos apskaitos įstaigos vadovo arba jo įgalioto asmens, o teikiamos patvirtintos pažymos arba išrašai (be banko patvirtinimo) apie biudžeto lėšų likučius biudžetinėse sąskaitose (kasoje, mokėjimo kortelėse) turi būti pasirašyti centralizuotos apskaitos įstaigos vadovo įgalioto asmens. Biudžeto skyriaus prašymu minėti asmenys privalo pateikti paaiškinimus dėl ataskaitose pateiktų duomenų.

III SKYRIUS

ATASKAITŲ RINKINIŲ TEIKIMAS

9. Ataskaitų rinkinius Biudžeto skyriui teikia:

9.1. įstaigos, kurių vadovai yra savivaldybės biudžeto asignavimų valdytojai (toliau – asignavimų valdytojai) ir kurios yra viešojo sektoriaus subjektai:

9.1.1. mėnesinę ataskaitą – po ataskaitinio laikotarpio iki kito mėnesio 8 dienos;

9.1.2. ketvirtinį ataskaitų rinkinį – kitą mėnesį po ataskaitinio ketvirčio iki 14 dienos;

9.1.3. metinį ataskaitų rinkinį – kitais metais po ataskaitinių metų iki sausio mėnesio 30 dienos.

10. Asignavimų valdytojai yra atsakingi už ataskaitų parengimą, jų duomenų teisingumą ir pateikimą nurodytu terminu Biudžeto skyriui.

11. Biudžeto skyriaus vyriausiasis specialistas, priimdamas įstaigų ataskaitų rinkinius, patikrina atskirų ataskaitų tarpusavio duomenų suderinamumą, kontroliuoja, kad aiškinamieji raštai būtų išsamūs ir atitiktų šiose Taisyklėse nustatytus reikalavimus bei ataskaitų rinkinių pateikimą laiku.

12. Biudžeto skyrius pagal įstaigų pateiktų ataskaitų ir savivaldybės iždo apskaitos duomenis sudaro savivaldybės biudžeto vykdymo suvestines ataskaitas (aukštesniojo lygio biudžeto vykdymo ataskaitų rinkinį), kurias teikia Lietuvos Respublikos finansų ministerijai ir kitoms valstybės institucijoms bei žinyboms jų nustatytais terminais.

IV SKYRIUS

BAIGIAMOSIOS NUOSTATOS

13. Biudžeto skyrius, priimdamas Taisyklių 2.1–2.4 papunkčiuose nurodytas ataskaitas, konsultuoja Taisyklių 9.1 papunktyje nurodytus subjektus šių ataskaitų sudarymo klausimais.

_________________________